b'\n_START_ARTICLE_\nChilenflamingo\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nChilenflamingoilla on muiden flamingojen tapaan eritt\xc3\xa4in pitk\xc3\xa4t jalat ja kaula. Flamingoa (Phoenicopterus roseus) hieman pienempi, voimakkaasti alasp\xc3\xa4in taipuneessa nokassa yli puolet mustaa, harmaissa jaloissa punaiset polvet ja varpaat. My\xc3\xb6s kaulan h\xc3\xb6yhenys on punaisempaa.\n_START_SECTION_\nLevinneisyys\n_START_PARAGRAPH_\nChilenflamingoa esiintyy Etel\xc3\xa4-Amerikan etel\xc3\xa4- ja l\xc3\xa4nsiosissa. Sit\xc3\xa4 tavataan l\xc3\xa4hes koko Argentiinassa, hieman pienemmin osin Chiless\xc3\xa4 ja Boliviassa, Perun ja Ecuadorin rannikkoalueilla, sek\xc3\xa4 harvinaisena Paraguayssa. Se talvehtii harvalukuisena Uruguayn rannikolla ja Brasilian kaakkoisrannikolla._NEWLINE_1970-luvulla lajin maailmanlaajuiseksi yksil\xc3\xb6m\xc3\xa4\xc3\xa4r\xc3\xa4ksi arvioitiin 500\xc2\xa0000 lintua, mutta kanta on heikentynyt siit\xc3\xa4 ja nyky\xc3\xa4\xc3\xa4n lintuja on enint\xc3\xa4\xc3\xa4n 200\xc2\xa0000: 100\xc2\xa0000 Argentiinassa, 30\xc2\xa0000 Chiless\xc3\xa4, ja kymmeni\xc3\xa4 tuhansia Perussa ja Boliviassa._NEWLINE_Chilenflamingoa pidet\xc3\xa4\xc3\xa4n puistolintuna Euroopassa, ja ajoittain esiintyykin tarhakarkulaisia, my\xc3\xb6s Suomessa.\n_START_SECTION_\nElinalue\n_START_PARAGRAPH_\nChilenflamingo viihtyy rannikolla liejuisilla rannoilla, laguuneissa, jokisuilla, suola- ja murtovesiss\xc3\xa4, aina 4500 metrin korkeuteen suolaj\xc3\xa4rviin. Laji vaati pesim\xc3\xa4paikaltaan suolavett\xc3\xa4 ja saaria, joita ymp\xc3\xa4r\xc3\xb6iv\xc3\xa4t laajat liejualueet, jotka eiv\xc3\xa4t ole jokavuotisia.\n_START_SECTION_\nRavinto\n_START_PARAGRAPH_\nChilenflamingo siivil\xc3\xb6i nokallaan vedest\xc3\xa4 pieni\xc3\xa4 vesiel\xc3\xa4imi\xc3\xa4 ja planktonia.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nChilenflamingo pesii yhdyskunnissa ja rakentaa kekomaisen pes\xc3\xa4ns\xc3\xa4 savesta. Se ei pesi vuosittain.\n_START_SECTION_\nUhat\n_START_PARAGRAPH_\nChilenflamingon munat ovat todenn\xc3\xa4k\xc3\xb6isesti joutuneet intensiivisen ker\xc3\xa4ilyn kohteeksi ihmisten saavuttua Etel\xc3\xa4-Amerikkaan, ja etenkin viime vuosina munaker\xc3\xa4ilij\xc3\xa4t ovat olleet syyp\xc3\xa4it\xc3\xa4 chilenflamingon pesint\xc3\xb6jen ep\xc3\xa4onnistumiseen Boliviassa._NEWLINE_Chilenflamingojen t\xc3\xa4rkeimm\xc3\xa4n pesim\xc3\xa4-alueen Argentiinassa sijaitsevan Mar Chiquitan populaatio on vaarassa, koska vesivarat hupenevat niiden johdettaessa kasteluun. My\xc3\xb6s kaivosteollisuus on muuttanut lajin elinymp\xc3\xa4rist\xc3\xb6j\xc3\xa4._NEWLINE_Chilenflamingo k\xc3\xa4rsii my\xc3\xb6s mets\xc3\xa4styksest\xc3\xa4 ja turismin aiheuttamasta h\xc3\xa4irinn\xc3\xa4st\xc3\xa4.'